# Oklend (lidn, Uz' Zelandii)

**Oklend
Auckland (angl.)
Tāmaki Makau Rau / Ākarana (maori)**| Valdkund
  | Uz' Zelandii |
| Eläjiden lugu (2023)
  | 1,478,800 ristitud |
| Pind
 | 605,67 km² |
|  |
| Pämez'
  | Uein Braun (reduku 2022—, *Wayne Brown*) |
| Telefonkod
 | +64-(0)9 |
| Aigvö
 | tal'vel UTC+12, kezal UTC+13 |

Oklendan agjan kart (2024)
**Oklend** (angl.: *Auckland* [ˈɔːklənd], maor.: *Tāmaki Makau Rau* vai *Ākarana*) om lidn Uden Zelandijan pohjoižes. Se om valdkundan kaikiš suremb lidn i ižandusen keskuz, om Oklendan agjan administrativižeks keskuseks da palaks.

## Istorii

Ende maori-rahvahan eländpunktad oliba Oklendan sijas. Evropalaižiden ezmäine eländpunkt oli sätud vspäi 1833, mecan pilindan edheotandanke. Sijaližed vejad käskiba panda kolonijan ut pälidnad, i vl 1840 panihe Oklendan alust nügüdläižhe sijha oficialižešti. Aigan mändes kolonii šingotihe, i sirtihe pälidnad Vellingtonha sättujanke geografiženke sijadusenke.

Oklend šingotase metallurgijal i järedal valdmeriportal. Mail'man kompanijoiden äjad udenzelandižed palakundad sijadasoiš neciš lidnas.

## Geografijan andmused

Oklendan agjan sijaduz valdkundas vn 2024 kartal
Lidn sijadase Pohjoižen saren pohjoižes kaidas palas, 0..196 m ü.m.t. korktusil.

Klimat om subtropine valdmeren, pil'vekaz tal'vaigan. Voden keskmäine lämuz om +15,6 C°, tal'vkun-keväz'kun +18,5..+20,5 C°, kezakun-elokun +11,2..+12,1 C°. Ekstremumad oma −3,9 C° (heinku) i +34,4 C° (uhoku). Paneb sadegid 1119 mm vodes, enamba semendkus-elokus (117..137 mm kus), vähemba vilukus-uhokus (58..63 mm kus) i kül'mkus (69 mm). Paneb lunt kerdan severziš-se voz'kümniš. Kun keskmäine relätivine nepsuz vajehtase 76..88 % röunoiš voden aigan.

## Tobmuz

Oklendan agjan (regionan) valičemižümbrikod vl 2019
Nened ristitud radoiba ühtenzoittud lidnan municipalitetan edeližin pämehin (meroin, angl.: *Mayor of Auckland*): Fil Goff (kahtenz' mer, *Phil Goff*, kül'mku 2016 — reduku 2022), Len Braun (ezmäine, *Len Brown*, kül'mku 2010 — reduku 2016). Lidnan mer valičese kaikel rahvahal koumeks vodeks i om lidnan Nevondkundan pämehen.

## Eläjad

Vl 2006 lidnan eläjiden lugu oli 404 658 ristitud, kaiken Oklendan regionan — 1,3 mln ristituid. Kaikiš suremb lidnan ristitišt om nügüd'. Kaik 1,7 mln ristituid elihe Oklendan aglomeracijas vl 2021 (Oklendan agj 4841,13 km² pindanke). Se om Uden Zelandijan kaikiš suremb lidnterritorii, mülütab valdkundan ristitišton läz koumandest.

Kaik om 340 augotižškolad, 80 keskškolad i 29 segoitadud školad (augotiž- i keskopenduz) lidnan aglomeracijas (vn 2012 andmused). Ned oma valdkundaližed päpaloin. Valdkundan severz'-se politehnižid školoid, kaks' universitetad i kaks' tehnologišt institutad baziruišoiš Oklendas, mugažo om koumen universitetan palakundoid. Znamasine om Oklendan universitet (angl.: *University of Auckland (UoA)*, maor.: *Waipapa Taumata Rau*, alusenpanend 1883 kut Oklendan universitetine kolledž, 35,3 tuh. üläopenikoid vl 2023).

## Transport

Oklendan agjan transportkart (2015)
Avtobusad, lidnelektrojonused (nell' jonod) i ehtatimed oma kundaližeks transportaks lidnas. Päraudtestancii om *Uaitemataa*. Personaližed avtod oma päižikš likkuimikš lidnas, no situacii vajehtase hil'muiktuzgazan čudegiden polendusen naprindoiden tagut.

Lidnan meriportad oma municipaližed, nügüd'aigan ottas kahtent sijad valdkundas ümbriratud jüguiden mülün mödhe lähižen Taurangan portan jäl'ghe. Kaik nell' millionad tonnoid jüguid läbiti lidnan valdmoid vl 2006 i 773 tuh. konteineroid (2007). Meriportoiden valdmad i sidodud sihe sarakod anttas 173 tuhad radinsijid, lidnan koumandest. Valdkundan eksportan i importan pol' tegihe Oklendan meriportoiden kal't.

Rahvahidenkeskeine civiline *Oklend*-lendimport (*AKL / NZAA*, 17,8 mln passažiroid 2023/24 finansižel vodel) sijadase ezilidnas kaks'kümnes ühtes kilometras suvhe lidnan keskuzpalaspäi. Tehtas reisid Avstralijan, Valdmerimaiden, Kitain, AÜV:oiden i Kanadan surihe lidnoihe, Dubaihe, Santjagoho (Čili), mugažo Utme Zelandijadme.

## Galerei

* Lidnan tobmuden sauvuz (*Auckland Council*, 2011) territorijoiden ühtištusen jäl'ghe vl 2010
* Oklendan keskuzline azjaline rajon vn 2024 sulakus
* Oklendan valdmeriportan terminalad läz azjališt rajonad vl 2008
* Lidnan keskuzpalan kart (2018)
* Lidnan territorijan palan znam (1911−2010) enččen *Auckland City Council*-aluzkundan tobmuden al
* Lidnan territorijan palan flag (1980−2010) enččen *Auckland City Council*-aluzkundan tobmuden al

## Homaičendad

## Irdkosketused

* Lidnan oficialine sait (*aucklandcouncil.govt.nz*). (angl.)
* Internet-verkon kamerad Oklendan avtoteiden päl Uden Zelandijan Transportagentusen *nzta.govt.nz*-saital.